STARÁ ĽUBOVŇA. Do gréckych Atén pred časom vycestovali v rámci slovenskej výpravy aj zástupcovia Spojenej školy internátnej v Starej Ľubovni. Našu krajinu reprezentovali vo volejbale, pričom si spokojne mohli užiť aj more a piesok.
Prišli, videli a zvíťazili
V Aténach sa na prelome júna a júla konali Svetové letné špeciálne olympijské hry. Staroľubovňania sa do nominácie dostali ako najlepší volejbalisti v rámci národnej kvalifikácie. Svoju kvalitu potvrdili aj na svetovej prehliadke. V Aténach získali spomedzi viacerých družstiev zlaté medaily. Vo finále zvíťazili nad Fínskom. Zástupcovia školy v Starej Ľubovni tak potvrdili svoju výkonnosť už štvrtýkrát po sebe, keď predtým uspeli aj na olympiádach v USA, Írsku a Číne. "Zvíťazili sme zaslúžene, zlaté medaily chlapcov veľmi potešili. Spravili sme dobré meno našej krajine," povedal šéftréner našej skupiny Ján Benčo, ktorý je zároveň riaditeľom školy.
V špeciálnom športe ide aj o integráciu znevýhodnených
Slovenské hnutie špeciálnych olympiád patrí do celosvetovej organizácie založenej v roku 1968. Tá je najväčším programom športovej prípravy a súťaží pre ľudí s mentálnym postihnutím. Organizácia sa usiluje o sebaúctu a sociálnu integráciu postihnutých. V tíme staroľubovnianskych volejbalistov vystupovali na olympiáde okrem športovcov aj takzvaní partneri. Ide o zdravých športovcov, ktorí im aj takýmto spôsobom pomáhajú k integrácii. Slovenský volejbal v Aténach reprezentovali Ľubomír Rác, Patrik Koky, ďalší Patrik Koky, Vladislav Murcko a Dominik Miko. Ako partneri vystupovali Stano a Tomáš Lampartovci, Matej a Tomáš Senkovci a Dávid Fecko. Dobrovoľným trénerom bol Ján Benčo, spolu s nimi cestoval aj ďalší odborník, učiteľ Ján Senko.
Na otvorení bolo okolo 60-tisíc ľudí
V poradí 13. letná olympiáda priniesla Staroľubovňanom aj množstvo zážitkov spojených s jej priebehom. S určitosťou k nim patril aj otvárací ceremoniál. Na starom olympijskom štadióne, kde prebiehali hry, sa prechádzali pred zrakmi asi 60-tisíc divákov. Vystúpili tu napríklad také spevácke hviezdy ako Andrea Bocelli či Stevie Wonder. "Bol to ohromný zážitok, chlapci si to navždy zapamätajú," poznamenal Ján Benčo.
Vychutnali si aj more
Chlapci z internátnej školy išli do Atén letecky z Budapešti. Ešte predtým však absolvovali štvordňový aklimatizačný pobyt na ostrove Kréta. V samotných Aténach boli ubytovaní v hotelovom komplexe, asi hodinu od športového centra. Od morskej pláže bývali asi dvesto metrov. "Toho voľného času nebolo až tak veľa, asi trikrát do dňa však vyšiel čas aj na okúpanie v mori," povedal nám J. Benčo. O našu výpravu sa starali miestne dobrovoľníčky so slovenským pôvodom. Staroľubovňania si stihli pozrieť aj historickú Akropolu, mesto Atény si zas vychutnali výhľadom z kostolíka, ktorý stojí na kopci nad touto historickou baštou.
Už teraz sa športovci tešia na ďalšiu olympiádu v USA o štyri roky. Aj na ňu by sa totiž radi kvalifikovali.